62024CO0823_INF
2025 m. liepos 10 d. Teisingumo Teismo (devintoji kolegija) nutartis
Centro Servizi Culturali Santa Chiara
(Byla C‑823/24)
„Prašymas priimti prejudicinį sprendimą – Teisingumo Teismo procedūros reglamento 99 straipsnis – Socialinė politika – Direktyva 1999/70/EB – Bendrasis ETUC, UNICE ir CEEP susitarimas dėl darbo pagal terminuotas sutartis – 4 punktas – Nediskriminavimo principas – Mažiau palankaus požiūrio į pagal terminuotas sutartis dirbančius darbuotojus nebuvimas – Tam tikrų darbo užmokesčio sudėtinių dalių skyrimas tik pagal neterminuotas sutartis dirbantiems darbuotojams – Pagal terminuotas sutartis dirbantys darbuotojai, gaunantys didesnį valandinį darbo užmokestį nei pagal neterminuotas sutartis dirbančių darbuotojų valandinis darbo užmokestis“
1.
Socialinė politika – Bendrasis ETUC, UNICE ir CEEP susitarimas dėl darbo pagal terminuotas sutartis – Direktyva 1999/70 – Draudimas diskriminuoti pagal terminuotas darbo sutartis dirbančius darbuotojus – Įdarbinimo sąlygos – Sąvoka – Premijos už lankstumą ir priedai, įmonės mokami dėl darbo santykių – Įtraukimas
(Tarybos direktyvos 1999/70 priedo 4 punkto 1 dalis)
(žr. 24 ir 25 punktus)
2.
Socialinė politika – Bendrasis ETUC, UNICE ir CEEP susitarimas dėl darbo pagal terminuotas sutartis – Direktyva 1999/70 – Draudimas diskriminuoti pagal terminuotas darbo sutartis dirbančius darbuotojus – Premijų už lankstumą ir priedų skyrimas tik nuolatiniams darbuotojams – Pagal terminuotas darbo sutartis dirbantys darbuotojai, gaunantys didesnį valandinį darbo užmokestį nei pagal neterminuotas darbo sutartis dirbančių darbuotojų valandinis darbo užmokestis – Leistinumas
(Tarybos direktyvos 1999/70 priedo 4 punkto 1 dalis ir 8 punkto 1 dalis)
(žr. 26–29 punktus ir rezoliucinę dalį)
Rezoliucinė dalis
1999 m. kovo 18 d. sudaryto Bendrojo susitarimo dėl darbo pagal terminuotas sutartis, esančio 1999 m. birželio 28 d. Tarybos direktyvos 1999/70/EB dėl Europos profesinių sąjungų konfederacijos (ETUC), Europos pramonės ir darbdavių konfederacijų sąjungos (UNICE) ir Europos įmonių, kuriose dalyvauja valstybė, centro (CEEP) bendrojo susitarimo dėl darbo pagal terminuotas sutartis priede, 4 punkto 1 dalis
turi būti aiškinama taip:
jai neprieštarauja nacionalinis teisinis reglamentavimas, pagal kurį tam tikros darbo užmokesčio sudėtinės dalys mokamos tik pagal neterminuotas sutartis dirbantiems darbuotojams ir nemokamos pagal terminuotas sutartis dirbantiems darbuotojams, kai pastarieji darbuotojai gauna didesnį valandinį darbo užmokestį nei pagal neterminuotas sutartis dirbančių darbuotojų valandinis darbo užmokestis, pagal neterminuotas sutartis dirbančių darbuotojų valandiniame darbo užmokestyje taip pat atsižvelgiant į šias darbo užmokesčio sudėtines dalis.